**ΠΡΟΤΥΠΟ ΓΥΜΝΑΣΙΟ ΗΡΑΚΛΕΙΟΥ**

**«Ηράκλειο: Αθέατη Πόλη»**

**ΨΗΦΙΑΚΟΣ ΔΙΑΔΡΑΣΤΙΚΟΣ ΧΑΡΤΗΣ ΚΑΙ PODCAST**

Μαθητές και μαθήτριες τής Β΄ Γυμνασίου τού Πρότυπου Γυμνασίου Ηρακλείου, με αφορμή την πρώτη ενότητα τού μαθήματος τής Γλώσσας με τίτλο “Από τον τόπο μου σ’ όλη την Ελλάδα” ξεκίνησαν έρευνα σχετικά με τα υλικά κατάλοιπα της μακραίωνης ιστορίας τού Ηρακλείου στη σύγχρονη εικόνα του. Θραύσματα της ιστορίας αυτής βρίσκονται ενσωματωμένα στον αστικό ιστό τής πόλης, ο οποίος άλλοτε τα αγκαλιάζει, άλλοτε τα αγνοεί και άλλοτε τα καταστρέφει.

Μέσα σε αυτό το πλαίσιο, 20 μαθητές και μαθήτριες, χωρίστηκαν σε 5 ομάδες, οι οποίες ασχολήθηκαν με τα εξής θέματα: δημόσια κτήρια, ναοί, δομή των τειχών τής πόλης, πύλες των τειχών, κρήνες. Κάθε ομάδα μαθητών/τριών επέλεξε συγκεκριμένα μνημεία και συγκέντρωσε ιστορικές πληροφορίες, φωτογραφίες σύγχρονες και παλαιότερες και πήρε συνεντεύξεις από συγγενείς μεγαλύτερης ηλικίας, αλλά και από την αρχαιολόγο-συγγραφέα κ. Λιάνα Σταρίδα, η οποία έχει ασχοληθεί εκτενώς με την ιστορία τού Ηρακλείου.

Στη συνέχεια, όλες οι ομάδες των μαθητών/τριών δημιούργησαν έναν ψηφιακό διαδραστικό χάρτη τού ιστορικού κέντρου τής πόλης τους, στον οποίο ενσωμάτωσαν τα αποτελέσματα της έρευνάς τους. Ο χάρτης αυτός περιλαμβάνει επιλεγμένα μνημεία τού Ηρακλείου, αρκετά από τα οποία είτε είναι αθέατα στον ανύποπτο περαστικό, είτε έχουν ενσωματωθεί σε νεότερα κτίσματα ή έχουν αλλάξει χρήση κατά τη διάρκεια των χρόνων ή τελικά έχουν καταστραφεί ολοσχερώς στα νεότερα χρόνια, διότι θεωρήθηκαν εμπόδιο στην “εξέλιξη” της πόλης. Οι μαθητές/τριες δημιούργησαν για κάθε μνημείο, μέσω της ψηφιακής εφαρμογής canva, μια ιστοριογραμμή η οποία καταδεικνύει τις αλλαγές τού μνημείου αυτού στον χρόνο, αλλά και τη μορφή που έχει σήμερα. Σε αυτό το αρχείο ενσωμάτωσαν τα πιο σημαντικά στοιχεία που αφορούν το μνημείο, καθώς και φωτογραφίες με τις αλλαγές που υπέστη κατά τη διάρκεια των νεότερων χρόνων.

Συγχρόνως, δημιουργήθηκε ένα podcast που περιλαμβάνει 5 επεισόδια, ένα για κάθε ομάδα. Σε κάθε επεισόδιο μπορεί ο ακροατής ν’ ακούσει τα σημαντικότερα αποσπάσματα από τη συνέντευξη της αρχαιολόγου-συγγραφέως κ. Σταρίδα σχετικά με τα συγκεκριμένα μνημεία τής πόλης, με τα οποία ασχολήθηκαν στην έρευνά τους οι μαθητές/τριες, αλλά και την εικόνα του Ηρακλείου τα νεότερα χρόνια. Πρόκειται για πρωτότυπο υλικό, με το δεδομένο ότι για πρώτη φορά καταγράφονται από μαθητές/τριες οι γνώσεις και οι εμπειρίες τής κ. Σταρίδα, η οποία αποτελεί το πλέον κατάλληλο πρόσωπο να μιλήσει για την αθέατη ιστορία τού Ηρακλείου.

Οι στόχοι τής εργασίας των μαθητών/τριών ήταν:

α. να αποκαλύψουν αθέατα ίχνη τού παρελθόντος τής πόλης τους στο παρόν

β. να αντιληφθούν τις ριζικές αλλαγές που επήλθαν στην εικόνα του ιστορικού κέντρου τής

πόλης μέσα στα νεότερα χρόνια

γ. να συμβάλουν στη διαμόρφωση κριτικής στάσης απέναντι στη χρήση των μνημείων από τις εκάστοτε κοινωνίες. Οι μαθητές/τριες, μέσα από την έρευνά τους και τη συνομιλία τους με την κ. Σταρίδα, διαπίστωσαν ότι η καταστροφή και όχι η συντήρηση των κτηρίων και μνημείων αποτέλεσε πάγια τακτική τής πολιτικής αρχής τής πόλης για μεγάλο χρονικό διάστημα, και συνεχίζεται δυστυχώς μέχρι σήμερα. Γι’ αυτό τον λόγο, οι μαθητές/τριες πρόκειται να εμπλουτίζουν συνεχώς αυτό τον χάρτη με μνημεία που είναι αθέατα ακόμα και στους κατοίκους του Ηρακλείου, ώστε να δώσουν ώθηση στη συντήρηση και ανάδειξή τους. Συγχρόνως, μέσω του podcast, θέλουν να μεταφέρουν ένα μήνυμα όχι μόνο στους συνομηλίκους τους, αλλά σε όλους τους κατοίκους τής πόλης τους για την προστασία των μνημείων τού Ηρακλείου στο μέλλον.

Στον παρακάτω σύνδεσμο μπορείτε να δείτε τον διαδραστικό χάρτη:

<https://www.google.com/maps/d/u/0/viewer?mid=11PMR3Us23ZMPQNuKmF65WoXk2Kn4LYI&ll=35.338726900906686%2C25.131879850000026&z=16>

Στον παρακάτω σύνδεσμο μπορείτε να ακούσετε το podcast:

<https://open.spotify.com/show/5WETaayfCTeEAIoNdKDaQ0?si=BfdMxC4yQnGQkMihUlXFWg&fbclid=IwZXh0bgNhZW0CMTAAAR2_N-_qVbqpDMlKkzPpZ0b53f4kuYhHSfcKdjHdCxupvq_R916MB5or0DA_aem_AeZQjOtbykTxuECV2zGg8mWmHsl5NSWnVvjCGZC_iLx0FDKQcNEnwzwO3iO4bWwh1GvngiKCbLE5VfydBWLCYnlb&nd=1&dlsi=aa2d6e9be3cd4ae9>

**Επιβλέπουσες εκπαιδευτικοί:**

Γαβριέλλα-Ευαγγελία Ασπράκη (ΠΕ02)

Ευπραξία Ζερβάκη (ΠΕ11)

Διονυσία Μαράκη (ΠΕ02)